AARHUS: Lørdag aften var politiet massivt til stede på et kollegium i Risskov.

En 29-årig kvinde blev fundet død, og første melding fra Østjyllands Politi lød på, at dødsfaldet var mistænkeligt.

Derfor var der efterforskere og retsmedicinere til stede på Skelagerkollegiet, der ligger på Skejbygårdsvej.

Men nu har politiet lukket sagen efter et ligsyn. Det bekræfter de til Århus Stiftstidende.

- Vi har lukket sagen, da der ikke er noget, der tyder på, at der er sket noget mistænkeligt. Vores overbevisning er, at der ikke er sket noget kriminelt, fortæller Chris Mose, kommunikationsmedarbejder ved Østjyllands Politi.

Politiet har afhørt flere vidner, men mangler stadig nogle undersøgelser før de endeligt kan klarlægge dødsårsagen.